અને સ્વેચ્છાએ જ દર પૂનમે એણે પપ્પાજીની પરંપરા અનુસાર રણછોડરાયનાં દર્શને ડાકોર જવાનું શરૂ કરી દીધું હતું! એની મમ્મી પ્રશસ્તાને એ વાતનું ભારે દુઃખ હતું કે પતિની જેમ પુત્રને પણ ભક્તિનું ઘેલું લાગ્યું છે. ન્યાસ જો એના પપ્પાના માર્ગે ચાલશે તો એના ભાવિ જીવનની પણ અવદશા થશે તેની ચિંતા પ્રશસ્તાને સતાવી રહી હતી. એવામાં પ્રશસ્તાના પપ્પાજીને હાર્ટએટેક આવ્યો, પણ તેઓ બચી ગયા. સાજા થયા બાદ એમણે પોતાની સંપત્તિનો અડધો ભાગ દોહિત્ર ન્યાસને નામે કરવાની દરખાસ્ત મૂકી. પ્રશસ્તાએ પોતાના પપ્પાજીને વહાલથી ભેટી એમની ઉદાત્ત ભાવનાનાં મુક્તકંઠે વખાણ કર્યાં, પણ ન્યાસે તરત જ કહ્યું : ‘નાનાજી પરસેવો પાડ્યા વગરના પૈસાની લાલચમાં સપડાવું એ પણ માનસિક પાપ જ છે! કૃપા કરીને મને સ્વાવલંબી બનવા દો. મારો અંતરાત્મા કોઈની પણ મહેરબાની માણવાની અનુમતિ નથી આપતો! આપની સંપત્તિની અનેક દીનદુખિયાંને જરૂર છે. એમના કલ્યાણ માટે દાન કરી દો! મને એમાંનું કશું જ ખપે નહીં.’